**Budi svoj**

 Kažu da u životu trebaš biti svoj. Ali kako zapravo biti svoj ako si prisiljen raditi puno ustupaka? Svi očekuju da budeš uzor, stalno učiš, pomažeš, budeš pristojan i ne, niti slučajno ne budi svoj jer to može imati loš utjecaj na sve oko tebe.

 Budi dobar i poslušan i nemoj se ni slučajno suprotstavljati nekome. Moraš biti uredan i zdrav. Ako si deblji, moraš smršaviti, a ako si mršav, moraš se malo udebljati. Ako si previsok ili prenizak, ne uklapaš se. A kamoli da si bolestan ili imaš posebne potrebe! Ako baš nisi zgodan, trebaš se šminkati, ali ne previše jer si onda hvalisav ili ,,plastičan“. Ako si lijep, ne hvali se jer si odmah ,,željan pažnje“. Ako si pametan, onda si štreber, a ako baš i nisi najpametniji, tada si lijenčina. Ako si bogat, nemoj se time hvalisati, a ako si siromašan, ne uklapaš se u normalu. I sve to iz dana u dan. I tako smo već godinama i godinama na istom. Nisi „cool“ ako ne pušiš ili nisi popularan. Ako si drukčije boje kože, imaš posebna pravila. Ako si žensko, ne smiješ biti automehaničar ili vatrogasac jer su to ,,muški poslovi“, a ako si muško, ne smiješ biti frizer ili krojač jer su to ,,ženski poslovi“. Trebaš puno zarađivati ako želiš biti uspješan i ne smiješ raditi ono što nije poželjno. Ako tvoji roditelji žele da postaneš liječnik, ta želja mora biti ispunjena i ne smiješ ih razočarati. Svaka ocjena ispod petice loša je. Ne smiješ se zabavljati jer trebaš biti marljiv i stalno se nečime baviti. Ako imaš brata ili sestru, i o njima se brini, budi im uzor i ponos. Ako si muško, ne budi slab i ne plači. Ako si žensko, nemoj se oblačiti kako želiš jer bi to nekome moglo biti privlačno i tko zna kako bi završilo. Nemoj previše biti na mobitelu jer onda nisi normalan… Nikad tome kraja…

 I kako onda u ovom svijetu biti svoj?

**Zora Habajec, 7. razred**